มท.2 กำชับทุกจังหวัด นำแนวทาง "ประชารัฐ" ขับเคลื่อนการดำเนินงานด้านความปลอดภัยทางถนน
รัฐมนตรีช่วยว่าการกระทรวงมหาดไทย กำชับทุกจังหวัด นำแนวทาง “ประชารัฐ” ขับเคลื่อนการดำเนินงานด้านความปลอดภัยทางถนน มุ่งสร้างวัฒนธรรมความปลอดภัยทางถนนอย่างยั่งยืน          นายนิพนธ์ บุญญามณี รัฐมนตรีช่วยว่าการกระทรวงมหาดไทย กล่าวว่า ขณะนี้ได้มีการสั่งการให้ผู้อำนวยการศูนย์อำนวยการความปลอดภัยทางถนนทุกจังหวัด นำแนวทาง "ประชารัฐ" ขับเคลื่อนการดำเนินงานด้านความปลอดภัยทางถนน เพื่อสร้างวัฒนธรรมความปลอดภัยทางถนนอย่างยั่งยืน โดยให้มีการเสริมสร้างจิตสำนึกและวัฒนธรรมความปลอดภัยทางถนนอย่างยั่งยืน ด้วยการบูรณาการร่วมกับเครือข่ายประชาสัมพันธ์รณรงค์สร้างจิตสำนึกด้านความปลอดภัยทางถนนอย่างจริงจังตลอดทั้งปี , การดึงทุกภาคส่วน ทั้งภาครัฐ ภาคเอกชน ภาคประชาชน จิตอาสา และอาสาสมัคร ร่วมใช้มาตรการชุมชน มาตรการทางสังคมในการป้องกันและลดอุบัติเหตุทางถนน อาทิ การรณรงค์ในรูปแบบ "เคาะประตูบ้าน" , การใช้ "ด่านครอบครัว" เพื่อป้องปรามพฤติกรรมเสี่ยงหลัก ได้แก่ การเมาแล้วขับ , การขับรถเร็วเกินกฎหมายกำหนด , สวมหมวกนิรภัย เป็นต้น          รวมทั้งการส่งเสริมการสวมหมวกนิรภัยของเด็กและเยาวชนในศูนย์พัฒนาเด็กเล็ก และสถานศึกษาในพื้นที่องค์กรปกครองส่วนท้องถิ่น , การส่งเสริมวินัยจราจรให้กับหน่วยงานภาครัฐ , การพัฒนาระบบกฎหมาย , การเฝ้าระวัง และลดปัจจัยเสี่ยงทางกายภาพ เช่น วิศวกรรมจราจร , จุดเสี่ยง และจุดอันตราย , การบริหารจัดการข้อมูลด้านความปลอดภัยทางถนน , การรายงานข้อมูลผ่านทาง E-Report ของศูนย์อำนวยการความปลอดภัยทางถนนทุกเดือน , การพัฒนาประสิทธิภาพการจัดการความปลอดภัยทางถนนในระดับพื้นที่ให้เชื่อมโยงกัน ตั้งแต่ระดับชุมชน ตำบล อำเภอ และจังหวัด โดยเปิดโอกาสให้ประชาชนเข้ามามีส่วนร่วมในการจัดทำแผนดังกล่าว เพื่อให้เกิดมาตรการที่สอดคล้องกับสภาพปัญหา และความต้องการของประชาชนในแต่ละพื้นที่ต่อไป#มท.2 #กำชับทุกจังหวัด #แนวทางประชารัฐ #ความปลอดภัยทางถนน #วัฒนธรรมความปลอดภัยทางถนน #สำนักข่าวกรมประชาสัมพันธ์ #NNT #ILOVETHAILAND